Diari Oficial de la Generalitat Valenciana


Sumari del DOGV 2521, del 02-06-1995 (1995/834935)

ORDRE de 10 de maig de 1995, de la Conselleria d'Educació i Ciència per la qual es crea la Comissió de Revisió de Projectes Editorials i Llibres de Text per als ensenyaments de règim general establerts en la Llei Orgànica 1/1990, de 3 d'octubre, d'Ordenació General del Sistema Educatiu a l'àmbit territorial de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/05/10/(3)/dof/vci/html**

### Dades del document

Número de DOGV
:   2521

Data del DOGV
:   02-06-1995

Secció del DOGV
:   DISPOSICIONS GENERALS

Número del document
:   1995/834935


Data del document
:   10-05-1995

Organisme emissor
:   Conselleria de Educació i Ciència

Tipus de document
:   Ordre

Anàlisi jurídica

ORDRE de 10 de maig de 1995, de la Conselleria d'Educació i Ciència per la qual es crea la Comissió de Revisió de Projectes Editorials i Llibres de Text per als ensenyaments de règim general establerts en la Llei Orgànica 1/1990, de 3 d'octubre, d'Ordenació General del Sistema Educatiu a l'àmbit territorial de la Comunitat Valenciana.   
La Llei Orgànica 1/1990, de 3 d'octubre, d'Ordenació General del Sistema Educatiu (LOGSE) en la disposició final quarta manté la vigència de la disposició addicional cinquena de la Llei 14/1970, de 4 d'agost, General d'Educació i Finançament de la Reforma Educativa referida a la supervisió dels llibres i el material necessaris per al desenvolupament dels ensenyaments no universitaris.  
El Decret del Govern Valencià 187/1994, de 13 de setembre (DOGV del 22.09.94), regula la supervisió de materials didàctics curriculars per als ensenyaments de règim general i el seu ús en els centres docents de la Comunitat Valenciana.  
L'Ordre de la Conselleria d'Educació i Ciència, de 16 de desembre de 1994 (DOGV del 03.02.94) va desenvolupar l'esmentat decret i va establir les característiques que han de tenir els corresponents projectes editorials, el procediment de supervisió i els terminis per a la seua aprovació, i també els procediments de revocació si s'escau.  
Per tal d'assegurar l'objectivitat del procediment de supervisió, i propiciar una adequada unificació de criteris, que permeta abordar les garanties establertes en l'article nové del Decret 187/1994, de 13 de setembre, i en virtut de les competències establertes en la disposició final de l'esmentat decret,  
ORDENE:  
Primer  
Es crea una comissió avaluadora per a la revisió dels projectes editorials i els llibres de text referits als ensenyaments de règim general establerts per la LOGSE i que siguen presentats a supervisió a la Direcció General d'Ordenació i Innovació Educativa de la Conselleria d'Educació i Ciència de la Generalitat Valenciana.  
Segon  
La comissió avaluadora es crea com a òrgan d'assessorament tècnic del Servei d'Ordenació Académica de la Direcció General d'Ordenació i Innovació Educativa, en desenvolupament de les competències atribuïdes en l'article 6é. de l'Ordre de 16 de desembre de 1994.  
Són funcions bàsiques de la comissió avaluadora les següents:  
- L'avaluació dels projectes editorials i l'elaboració d'informes tècnics que es deriven de l'esmentada avaluació.  
- L'avaluació de la correspondència entre el projecte editorial aprovat i el llibre de text editat i l'elaboració dels informes tècnics corresponents.  
- La proposta d'actuacions que es puguen derivar de les funcions anteriors.  
Tercer  
1. La comissió avaluadora estarà formada per membres que hi actuaran amb caràcter permanent i per membres que ho faran segons el projecte editorial o els llibres de text de què es tracte.  
2. Tindran caràcter permanent:  
- El cap del Servei d'Ordenació Acadèmica o la persona en qui delegue, que hi actuarà com a president.  
- El cap de la Secció d'Ordenació Acadèmica competent en el nivell o etapa educativa corresponent, que hi actuarà com a secretari.  
- Un funcionari públic expert en coeducació designat com a tal pel director general d'Ordenació i Innovació Educativa   
- Un funcionari públic expert en educació intercultural, designat com a tal pel director general d'Ordenació i Innovació Educativa.  
3. Per a la valoració de projectes editorials i llibres de text d'Educació Infantil i Primària s'inclourà en l'esmentada comissió:  
- Un funcionari del cos de mestres del nivells següents:  
- Educació Infantil.  
- Educació Primària.  
- Un funcionari del cos de mestres especialista de cadascuna de les àrees següents, segons corresponga al projecte editorial o llibre de text presentat:  
- Coneixement del Medi Natural, Social i Cultural.  
- Educació Artística.  
- Educació Física.  
- Valencià: Llengua i Literatura.  
- Castellà: Llengua i Literatura.  
- Llengües estrangeres.  
- Matemàtiques.  
4. Per a la valoració de projectes editorials i llibres de text d'Educació Secundària Obligatòria s'hi inclourà:  
- Un funcionari del cos de professors d'Educació Secundària de cadascuna de les següents especialitats, segons corresponga al projecte editorial o llibre de text presentat:  
- Biologia i Geologia.  
- Dibuix.  
- Educació Física.  
- Filosofia.  
- Física i Química.  
- Geografia i Història.  
- Grec.  
- Llatí.  
- Llengua Castellana i Literatura.  
- Matemàtiques.  
- Música.  
- Tecnologia.  
- Valencià: Llengua i Literatura.  
- Un professor del cos de professors d'Educació Secundària de cadascuna de les llengües estrangeres de les quals es presenten projectes editorials o llibres de text.  
Quart  
La designació i la revocació dels components d'aquesta comissió avaluadora serà competència del director general d'Ordenació i Innovació Educativa.  
Cinqué  
Als funcionaris públics que formen part de la Comissió se'ls aplicaran les normes d'abstenció de l'article 28 de la Llei de Règim Jurídic de les Administracions Públiques i del Procediment Administratiu Comú i la legislació d'incompatibilitats.  
Sisé  
El president de la comissió avaluadora atorgarà una credencial a cadascun dels seus membres en el moment de la seua constitució formal. La credencial tindrà validesa per a acreditar com a justificades les possibles absències de l'interessat del seu lloc de treball. Serà renovada anualment llevat del cas de revocació previst en l'apartat quatre d'aquesta resolució.  
Seté  
Els membres de la comissió avaluadora estaran subjectes a les normes d'indemnització per raó de servei previstes en el Decret 200/1985, de 23 de desembre, pel que fa a la participació en comissions.  
Vuité  
El president de la comissió avaluadora convocarà cadascun dels membres per escrit i amb una antelació mínima de 48 hores, a les reunions que calga i segons el nivell, cicle o àrea del projecte editorial o llibre de text que s'ha de revisar. En tot cas sempre hi haurà presents els membres permanents a què es refereix l'apartat 3.1. d'aquesta resolució.  
Nové  
1. Quan un informe tècnic siga encarregat a persones diferents dels membres de la comissió, això es regirà per la normativa de contractació administrativa.  
2. En cas que la persona en qui es produesca aquest encàrrec no siga funcionari públic, serà requisit indispensable per a la seua contractació la presentació d'una declaració jurada de no tenir cap contracte signat amb cap empresa editorial, ni vinculació de cap altre tipus, en el moment en què es realitze l'encàrrec i durant el temps de la realització.  
Disposicions transitòries  
Primera  
Mentre no s'haja constituït la comissió avaluadora prevista en aquesta resolució, d'acord amb el que indica l'article sisé de l'Ordre de 16 de desembre de 1994, el director general d'Ordenació i Innovació Educativa resoldrà, a proposta del Servei d'Ordenació Acadèmica, els expedients de supervisió dels projectes editorials.  
Segona  
Així mateix i d'acord amb el que indica l'article seté de l'esmentada ordre de 16 de desembre de 1994, el Servei d'Ordenació Acadèmica revisarà els materials didàctics curriculars homologats ja editats.  
Tercera  
La comissió avaluadora constituïda per aquesta resolució serà informada detalladament dels expedients ja tramitats i revisats, o en procés de tramitació i revisió.  
DISPOSICIó FINAL  
Aquesta resolució entrarà en vigor l'endemà de la seua publicació en el Diari Oficial de la Generalitat Valenciana.  
València, 10 de maig de 1995  
El conseller d'Educació i Ciència,  
JOAN ROMERO I GONZáLEZ


Còpia Permalink ELI